## Labora celebra a València un fòrum d’ocupació amb ‘marató’ d’entrevistes i tallers pràctics per a trobar treball

*** Més de 25 empreses iniciaran el procés de selecció de personal
* Les persones interessades a aconseguir una entrevista de treball poden inscriure’s en les ofertes d’ocupació a través de la web valencia.laboraenruta.es
* El cicle Labora en Ruta ha permés dur a terme 28 fòrums d’ocupació en diferents municipis de la Comunitat Valenciana**

Labora, el Servici Valencià d’Ocupació i Formació finalitza el seu cicle de fòrums d’ocupació ‘Labora en ruta’ en la ciutat de València, amb una trobada que se celebrarà dimecres que ve 11 de juny de 9 a 14 hores en el Complex Esportiu Municipal Petxina.

En este fòrum, que es realitza amb la col·laboració de València Activa de l’Ajuntament de València, les persones interessades podran participar en una ‘marató’ d’entrevistes de treball simultànies en el qual formaran part 25 empreses que donaran visibilitat a més de 100 ofertes d’ocupació actives. Així, el fòrum s’ha constituït com un espai destinat a fer entrevistes de treball de 15 minuts que servisquen per a establir un primer contacte cara a cara entre empreses i persones en busca d’ocupació. Algunes de les empreses que han confirmat la seua assistència són Cecotec, Bellavit, Paletas Marpa, Fermax, Exceltic, Lumon i Pitlog.

Labora en Ruta ha permés realitzar 28 fòrums d’ocupació en diferents municipis de la Comunitat Valenciana i, d’esta manera, acostar les oportunitats laborals a tot el territori valencià.

Les persones que vullguen aconseguir una entrevista de treball es poden inscriure en les ofertes d’ocupació a través de la web [valencia.laboraenruta.es](http://valencia.laboraenruta.es/) i, en cas de complir amb els requisits, se’ls assignarà una hora per a participar en els processos de selecció amb els responsables de Recursos Humans de les empreses participants en l’esdeveniment. Les inscripcions a través de la pàgina web estaran obertes fins al 8 de juny a les 23:59 hores. Durant la jornada, les persones que no s’hagen inscrit prèviament podran sol·licitar una entrevista en el mateix esdeveniment sempre que puguen mostrar el seu currículum en paper i complisquen els requisits de les ofertes sol·licitades. Si queden buits disponibles en les agendes de les empreses, el personal de l’organització els podrà assignar una entrevista de treball.

A més, de manera simultània, es realitzaran conferències, taules redones i tallers destinats a millorar el procés de busca d’ocupació dels candidats i candidates. Estes activitats formatives es podran seguir en directe a través del canal de YouTube de Labora o de la pàgina web de l’esdeveniment.

Els assistents també podran visitar la zona d’estands informatius, en la qual diverses entitats donaran orientació laboral, formativa i proporcionaran informació sobre les seues activitats.

Esta iniciativa està dirigida a totes les persones de València i voltants que es troben en busca activa d’ocupació o de millora de la seua situació laboral. El secretari autonòmic d’Ocupació, Antonio Galvañ, ha destacat que “el Servici Valencià d’Ocupació i Formació és l’intermediari ideal entre les empreses i les persones que estan buscant ocupació, com ha quedat palés en les dades aconseguides en els primers 25 fòrums celebrats, en els quals hem posat en contacte més de 6.000 persones inscrites en Labora en ruta amb més de 200 empreses per a cobrir més de 600 llocs de treball”.

El director general de Labora ha animat les persones a inscriure’s en Labora, “ja que no solament es poden beneficiar d’accions com la dels fòrums Labora en ruta, sinó que poden accedir a ofertes d’ocupació, cursos de formació, accions d’orientació o ajudes al foment d’ocupació que poden millorar significativament la seua ocupabilitat”.

Fecha: 05/06/2025